Firamainty

Ny firamainty na firaka dia singa ara-tsimia mitondra ny laharana atômika 82 araka ny firaketan' i Mendeleiev, sy ny eva Pb (fanafohezana ny teny latina hoe Plumbum). Metaly mora volavolaina ny firamainty, izay miloko volombatolalaka manopy manga, mihafotsy moramora rehefa mitombo ny ôksizenina ao aminy (izany hoe doroana). Izy no mavesatra indrindra amin' ny singa marin-toerana. Mitsonika ny firamainty rehefa mahatratra 328 °C ny hafanany, ary mangotraka rehefa mahatratra 1 740 °C. Manana hakitroka 11,34 izy. 

Miely patrana eran' izao tontolo izao ny firamainty. Matetika izy io dia mifandray amin' ny fanitso. Ao amin' ny natiora, ny firamainty dia hita amin' ny endrika miratoerana valo, ka ny efatra amin' ireo dia radiôaktifa. Ny miratoerana telon' ny firamainty, firamainty-206 sy firamainty-207 ary firamainty-208, no singa farany amin' ny rojo radiôaktifan' ny oraniôma, ny an' ny aktiniôma ary ny an' ny tôriôma. 

Tena misy poizina ny firamainty ampidirina ao amin' ny vatana amin' ny endriny rehetra. Ny vokatr' izany dia tsapa amin' ny ankapobeny aorian' ny fiangonany ao amin' ny zavamananaina. Ny fanapoizinana ao amin'  ny olombelona dia miseho amin' ny alalan' ny kotsatra (lany ra), ny fitohanana, ny tsongofoitra, ary ny fahalemena, indrindra eo amin' ny hato-tanana sy ny kitrokely. Tsy tokony hisy firamainty ny fantsona fitarihana rano fisotro; mamporisika ny fampiasana lasantsy tsy misy firamainty ny firenena maro mba hiadiana amin' izany fandotoana izany. Ny ankizy no tena iharan' ny fanapoizinana, na dia amin' ny fatrany kely indrindra aza ny firamainty: mety hahatara ny fivelaran' ny fihetsehany, hanimba ny fitadidiana, hiteraka olana amin' ny fihainoana ary hampisy fikorontanan' ny fijoroana mahitsy sy ny fahamarinan-toeran' ny fihetsika ny firamainty. Eo amin' ny olon-dehibe dia mety miteraka fiakaran' ny tosidra izany. 

 Jereo koa 

 Alimo
 Fanitso
 Firaka
 Firapotsy
Manganezy
 Tsỳ
 Varahina
 Viraty
 Volafotsy
 Volamena
 Volavelona
 Vy

Sokajy:Metaly